П Р Е Д Л О Г

На основу члана 32. став 1. тачка 6. Закона о локалној самоуправи („Сл. гласник РС“ бр. 129/07, 83/2014 – др. Закон и 101/2016 и др. Закон), члана 9. Закона о комуналним делатностима ("Службени гласник РС", бр. 88/2011 и 104/2016), члана 2., 4. и 12. Закона о јавно-приватном партнерству и концесијама ("Службени гласник РС", бр. 88/2011, 15/2016 и 104/2016) и члана 41. Статута општине Димитровград („Сл. лист града Ниша“, бр. 28/14 - пречишћен текст, 72/15 и 156/16), Скупштине општине Димитровград, на седници одржаној дана \_\_\_\_\_\_2017. године донела је:

О Д Л У К У

О ПОКРЕТАЊУ ПОСТУПКА ЈАВНО-ПРИВАТНОГ ПАРТНЕРСТВА БЕЗ ЕЛЕМЕНАТА КОНЦЕСИЈЕ ЗА РЕАЛИЗАЦИЈУ ПРОЈЕКТА РЕКОНСТРУКЦИЈЕ, РАЦИОНАЛИЗАЦИЈЕ И ОДРЖАВАЊА ЈАВНОГ ОСВЕТЉЕЊА НА ТЕРИТОРИЈИ ОПШТИНЕ ДИМИТРОВГРАД

Члан 1.

Овом Одлуком уређују се услови, начин, израда и предлагање јавно-приватног партнерства у поступку јавно-приватног партнерства без елемената концесије за реконструкције, рационализације и одржавања јавног осветљења на територији општине Димитровград.

Члан 2.

Поступак реализације пројекта спроводиће се у складу са одредбама Закона о јавно-приватном партнерству и концесијама ("Службени гласник РС", бр. 88/2011, 15/2016 и 104/2016 - у даљем тексту: Закон).

Члан 3.

Општина Димитровград и заинтересована страна у поступку јавно-приватног партнерства су дужни да израде Предлог пројекта јавно-приватног партнерства и исти доставе на сагласност Комисији за јавно-приватно партнерство и надлежним органима.

Члан 4.

Надлежни орган за одобравање и давање сагласности на Предлог пројеката јавно-приватног партнерства донеће одлуку у законом предвиђеном року.

Члан 5.

Надлежно тело у смислу ове Одлуке, донеће одлуку о покретању поступка јавне набавке за избор најповољнијег партнера, а у складу са поступком дефинисаним Законом.

Члан 6.

Потписивање уговора о јавно-приватном партнерству може се извршити и на основу ове Одлуке, а по претходно спроведеном поступку у смислу Закона и евидентирања у надлежном регистру.

Члан 7.

Ова Одлука биће основ општини Димитровград да може са надлежним институцијама и органима спроводити поступак прописан Законом, као и да у својим актима код надлежних институција може ускладити оснивачки акт у правцу реализације поступка јавно-приватног партнерства.

Члан 8.

На све што овом Одлуком није дефинисано примењиваће се одредбе Закона о јавно-приватном партнерству и концесијама, Закона о локалној самоуправи, Закона о јавној својини, као и подзаконска акта донета на основу наведених закона.

Члан 9.

Ова одлука ступа на снагу осмог дана од дана доношења, а објавиће се у "Службеном листу Града Ниша".

О б р а з л о ж е њ е

Правни основ за доношење ове Одлуке постоји у члану 32. став 1. тачка 6. Закона о локалној самоуправи („Сл. гласник РС“ бр. 129/07, 83/2014 – др. Закон и 101/2016 и др. Закон) где законодавац прописује да Скупштина општине „доноси прописе и друге опште акте“.

Закон о јавно-приватном партнерству и концесијама ("Службени гласник РС", бр. 88/2011, 15/2016 и 104/2016) у члану 2.става 1. прописује да „на сва улагања средстава у јавној својини у заједничко привредно друштво са приватним партнером искључиво ради реализације пројеката јавно-приватног партнерства, примењују се одредбе овог Закона, као и одговарајуће одредбе Закона и других прописа којима се уређује јавна својина и буџетски систем“.

У члану 4.става 1. тачке 7., подтачка 1. истог Закона законодавац одређује значење јавног тела,тј.прописује поред осталог да је јавно тело „државни орган, организација, установа и други директни или индиректни корисник буџетских средџстава у смислу Закона којим се уређује буџетски систем и буџет, као и организација за обавезно социјално осигурање;“, доку члану 12.става 1. стоји да „јавна тела имају право да самостално покрену поступак реализације пројекта ЈПП из своје надлежности.“

 У ставу 2. истог члана даје се јавном телу право да закључује јавне уговоре са свим правним и физичким лицима, као и да закључује споредне или повезане споразуме.

Основни разлог за доношење ове Одлуке јесте стварање правног оквира за замену свих сијалица на територији општине Димитровград са циљем уштеде трошкова за електричну енергију, текућег одржавања која се плаћа из буџета Општине.

Брoj: \_\_\_\_\_\_\_\_\_\_\_\_\_\_\_\_

У Димитровграду, \_\_\_\_\_\_\_\_\_\_\_2017. године.

СКУПШТИНА ОПШТИНЕ ДИМИТРОВГРАД

 ПРЕДСЕДНИК,

 Ђорђе Димов